明水逵老以黄甘荔子土芋爲餉小詩答謝
作者：孫覿
朝代：宋

paragraphs: 客居莽牢落，幽絕無四鄰。
歲窮有衣結，日晏猶甑塵。
偪仄戎馬間，敢厭薪水勤。
故人情義重，采采青泥芹。
小摘持寄遠，分餘爲情親。
丹荔擘輕圓，黄柑破芳辛。
蹲鴟勸加餐，風味亦可人。
渺渺山澗曲，浩浩水雲晨。
踞罏有前諾，兩翁對然薪。
眼纈眩紅綠，共此無邊春。